Thorkild Simonsen (S), 1999-04-13:
Spørgsmålet er: På hvilken måde agter ministeren at undersøge, om bestemmelserne i integrationsloven strider mod FN's flygtningekonvention og andre internationale konventioner, Danmark har indgået?
Svaret er, at regeringens opfattelse altid har været, at integrationsloven er i overensstemmelse med Danmarks internationale forpligtelser.
Ellers ville loven ikke være blevet fremsat.
Dernæst vil jeg godt til indledning komme med et par præciserende bemærkninger om, hvad den aftale om evaluering af integrationsloven, som vi har indgået med UNHCR, går ud på. Som bekendt har der været nogle drøftelser med UNHCR om forholdet mellem integrationslovens regler om introduktionsydelse og FN's flygtningekonvention.
På baggrund af disse drøftelser udsendte UNHCR og embedsmænd fra den danske regering en fælles pressemeddelelse så tidligt som den 12. oktober 1998.
Det fremgår bl.a. af pressemeddelelsen, at tiden må vise, om niveauet for kontante ydelser sammen med andre ydelser efter integrationsloven og tilstødende love samlet vil sikre, at flygtninge, som flygtningekonventionen foreskriver, har faktisk adgang til at nyde godt af den samme behandlingsstandard som danske statsborgere.
Indenrigsministeriet og UNHCR har på den baggrund aftalt, at integrationslovens faktiske virkninger med hensyn til kontantydelsessystemet vil blive gennemgået omhyggeligt, når loven er kommet i anvendelse.
Baggrunden for denne aftale var bl.a., at UNHCR ikke mente at kunne tage stilling til spørgsmålet om forholdet mellem integrationslovens regler om introduktionsydelse og flygtningekonventionen alene på grundlag af integrationslovens ordlyd.
Lad mig dernæst knytte nogle bemærkninger til den forespørgsel, vi i dag er i færd med at behandle:
Forespørgslen synes at forudsætte, at evalueringstemaet er en juridisk vurdering af integrationslovens forhold til FN's flygtningekonvention.
Det er imidlertid ikke tilfældet.
Jeg har i forbindelse med drøftelser om integrationsloven aftalt med UNHCR, at integrationslovens faktiske virkninger med hensyn til flygtningenes samlede økonomiske situation vil blive gennemgået omhyggeligt, når loven er kommet i anvendelse.
Der er desuden aftalt med UNHCR, at der i første omgang vil blive tale om en kortlægning og bearbejdning af nogle faktiske oplysninger, som kan danne grundlag for den videre drøftelse med UNHCR om lovens samlede virkninger i forhold til flygtningekonventionen.
Indenrigsministeriet har udarbejdet en plan over, hvordan evalueringen skal foretages, hvordan de første undersøgelser kan påbegyndes, og hvordan de kan afsluttes.
Denne handlingsplan er sendt til Folketingets Retsudvalg og til UNHCR den 26. marts 1999.
Jeg vil gerne knytte nogle generelle bemærkninger til den forestående evaluering.
Der vil blive indsamlet en række faktuelle oplysninger om boligplaceringsordningen og introduktionsprogrammerne, herunder særlig danskundervisningstilbudene, samt om de indkomst- og beskæftigelsesmæssige forhold for de udlændinge, der er omfattet af integrationsloven.
Virkningerne af de forskellige delelementer i integrationsloven vil imidlertid ikke indtræde samtidig.
Jeg kan oplyse, at der pr. 1. april var godt og vel 500, som var påbegyndt efter den nye lov.
En analyse af den langsigtede effekt af styrkelsen af integrationsindsatsen i forhold til udlændingenes levevilkår og integration vil forudsætte, at der er gået en vis årrække, og at det har været muligt at følge udlændingene gennem hele introduktionsprogrammet og de følgende år herefter.
Der vil imidlertid på kortere sigt blive iværksat undersøgelse af de foreløbige virkninger af integrationsindsatsen, også med hensyn til den enkelte flygtnings økonomiske situation.
For at indsamle oplysninger til denne foreløbige vurdering vil Indenrigsministeriet sammen med Kommunernes Landsforening til efteråret iværksætte en spørgeundersøgelse om forholdene blandt et repræsentativt udsnit af de udlændinge, som er modtaget i en række kommuner. Undersøgelsen vil blive foretaget på baggrund af oplysninger
fra de konkrete sager i kommunerne.
Som jeg sagde før, er der foreløbig kun 500 at undersøge.
Til efteråret er der forhåbentlig nogle flere.
Der vil, som jeg tidligere har nævnt, være tale om en løbende opbygning af integrationsloven og forskellige delananlyser.
Resultaterne vil blive offentliggjort, efterhånden som de foreligger.
Jeg vil også gerne nævne de kommunale integrationsråd, som kan og som skal oprettes, hvis flere end 50 personer, uanset etnisk baggrund, anmoder herom.
Integrationsrådene vil kunne blive værdifulde sparringspartnere i forhold til kommunernes integrationsindsats, og regeringen vil være parat til på længere sigt at analysere rådenes arbejde i forhold til hele loven.
Jeg vil, som også lovet, inden udgangen af 1999 orientere Folketinget og UNHCR om resultaterne af de foreløbige undersøgelser og integrationslovens virkninger.
Jeg finder naturligvis også anledning til at knytte en anden præciserende bemærkning til forespørgslen.
Forespørgslen synes at forudsætte, at evalueringen skal kaste lys over forholdet mellem integrationsloven i sin helhed og samtlige internationale konventioner, Danmark har ratificeret.
Dette beror, som jeg tidligere har sagt, på en misforståelse.
Jeg vil imidlertid gerne gentage, hvad jeg tidligere har sagt.
Drøftelserne med UNHCR er alene vedrørende forholdet mellem integrationslovens regler om introduktionsydelse og FN's flygtningekonvention.
Evalueringen skal tjene som et godt fundament for den videre drøftelse med UNHCR om lovens faktiske virkninger med hensyn til ydelsessystemet over for den enkelte flygtning.
Der er efter regeringens opfattelse ikke anledning til at foretage undersøgelser i forhold til andre konventioner.
Hvis nogen skulle være i tvivl, vil jeg gerne gentage, at det er regeringens opfattelse på dette punkt.
Så lad mig her til slut endnu engang understrege
, at det er regeringens opfattelse, at integrationsloven er i overensstemmelse med Danmarks internationale forpligtelser.
Hvis regeringen var af en anden opfattelse, var integrationsloven ikke blevet gennemført med det indhold, den har.
Forhandling